IN-NAZZJON fil-paġna ta’ quddiem bir-ritratti tat-tliet ewro parlamentari Nazzjonalisti li ġew eletti bil-ġurnal jgħid li l-aħħar għadd kien strumentali biex Therese Comodini Cachia rebħet is-sitt siġġu. Il-ġurnal b’artiklu li jgħid li impjegat tal-isptar Monte Carmeli ġie sospiż wara li allegatament kien involut f’każ ta’ imġiba indiċenti fuq pazjenta minorenni. Il-management tal-isptar ħa l-passi meħtieġa, fosthom dawk dixxiplinarji. Rapport ieħor tan-Nazzjon jgħid li f’Donetsk fl-Ukrajna r-ribelli qed javżaw lir-residenti biex jevakwaw il-belt biex ilestu għall-attakk. Il-ġurnal jgħid li s-sospensjoni tal-eks-plejer internazzjonali Malti Kevin Sammut tnaqqset għal waħda ta’ għaxar snin mill-Qorti tal-Arbitraġġ Sportiv. THE TIMES b’rapport li jgħid li tliet persuni kuljum jiddaħħlu l-isptar wara li jkunu weġġgħu lilhom infushom. Il-Psikjatra Anton Grech enfasizza li dawn il-każi għandhom jittieħdu b’serjeta’ kbira minħabba li jistgħu jwasslu għall-mewt. Ritratt fil-paġna ta’ quddiem tat-Times ta’ tnejn mill-ewroparlamentari Nazzjonalisti, David Casa u Therese Comodini Cachia, jiċċelebraw wara li ġew eletti lbieraħ. Rapport ieħor tat-Times jgħid li priġunier tressaq il-Qorti mixli b’49 akkuża ġdida fosthom b’attentat ta’ qtil ta’ ħames uffiċċjali ta-sigurtà. Darren Debono ta’ 36 sena minn Marsascala hu magħruf bħala t-Topo. L-ORIZZONT b’rapport fil-paġna ta’ quddiem mill-Qorti li jgħid li raġel li f’Mejju tas-sena li għaddiet beda jiskonta piena ta’ sentejn ħabs wara li l-Qorti tal-Appell kienet ikkonfermat il-piena fil-konfront tiegħu li kkorrompa lil bintu, ippreżenta rikors urġenti fil-Qorti fejn talab li jinħeles mill-ħabs. Dan wara li l-eks-mara tiegħu tressqet b’arrest il-Qorti mixlija li kienet il-moħħ wara x-xhieda falza li tat binthom. Rapport ieħor tal-orizzont jgħid li ż-żewġ partiti l-kbar eleġġew tliet kandidati kull wieħed għall-elezzjonijiet tal-Parlament Ewropew. Jgħid li t-33,000 distakk ma serviex. THE MALTA INDEPENDENT b’rapport bir-riżultati ta’ stħarriġ li għamel il-ġurnal fejn irriżulta li l-Ministru tal-Enerġija Konrad Mizzi hu l-iktar Ministru popolari fil-Kabinett. B’52.3 fil-mija ta’ dawk li wieġbu jagħtu l-preferenza lilu, il-Prim Ministru Joseph Muscat ġie fit-tieni post b’11.5 fil-mija.